text: Søgte job i annonce - stadig ansat efter 50 år
  03 juli 2014 kl. 05.27
  En tilfældig annoncen førte i 1964 til, at Søren Christian Nørgaard blev ansat til at hjælpe til med høsten på Juulsminde i Hammelev. Og i denne uge blev den trofaste medarbejder hædret for 50 års ansættelse samme sted.
  - Det her er virkelig en sjældenhed, sagde vicepræsident Steffen Damsgaard fra Det kongelige danske Landhusholdningsselskab, der overrakte selskabets hædersmedalje som en erkendelse af den glorværdige indsats.
  Steffen Damsgaard betegnede jubilaren som meget pligtopfyldende, ansvarsfuld og engageret. Søren Christian Nørgaard er altid positiv, hjælpsom og klar til nye opgaver. Han har styret bedriften, når Jens Peter Rønholdt har varetaget sine mange opgaver uden for bedriften, bl.a. i Folketinget og som formand for Dansk Fjerkræ og Danæg.
  Den nu 70-årige Søren Christian Nørgaard er stadig ansat hos Jens Peter Rønholt. Og det usædvanlige jubilæum blev markeret på Juulsminde.
  